CELEX: 32021D1830
Language: sk
Date: 2021-02-22 00:00:00
Title: Rozhodnutie Rady (EÚ) 2021/1830 z 22. februára 2021 o podpise v mene Únie Dohody medzi Európskou úniou a Kapverdskou republikou, ktorou sa mení Dohoda o zjednodušení vydávania krátkodobých víz občanom Kapverdskej republiky a Európskej únie

19.10.2021   
               
               
                  SK
               
               
                  Úradný vestník Európskej únie
               
               
                  L 371/1
               
            
         ROZHODNUTIE RADY (EÚ) 2021/1830
         z 22. februára 2021
         o podpise v mene Únie Dohody medzi Európskou úniou a Kapverdskou republikou, ktorou sa mení Dohoda o zjednodušení vydávania krátkodobých víz občanom Kapverdskej republiky a Európskej únie
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 77 ods. 2 písm. a) v spojení s jej článkom 218 ods. 5,
         so zreteľom na návrh Európskej komisie,
         keďže:
         
                     (1)
                  
                  
                     Rada a zástupcovia vlád členských štátov zasadajúci v Rade uvítali v záveroch z 20. novembra 2007 oznámenie Komisie o budúcnosti vzťahov medzi Európskou úniou a Kapverdskou republikou. Rada najmä uvítala prehlbovanie vzťahov medzi Úniou a Kapverdami prostredníctvom vykonávania akčného plánu pre rozvoj „osobitného partnerstva“ medzi obomi zmluvnými stranami. V uvedenom oznámení sa ďalej stanovuje, že cieľom uvedeného „osobitného partnerstva“ je rozvíjanie otvoreného, konštruktívneho a pragmatického dialógu a že riešenie nelegálneho prisťahovalectva je spoločnou strategickou prioritou.
                  
               
                     (2)
                  
                  
                     Dohoda medzi Európskou úniou a Kapverdskou republikou o zjednodušení vydávania krátkodobých víz občanom Kapverdskej republiky a Európskej únie (1) (ďalej len „dohoda z roku 2014“) nadobudla platnosť 1. decembra 2014.
                  
               
                     (3)
                  
                  
                     Právne predpisy Únie a Kapverd sa od 1. decembra 2014 vyvíjali a to revíziou vízového kódexu na základe nariadenia Európskeho parlamentu a Rady (EÚ) 2019/1155 (2) a rozhodnutím Kapverd oslobodiť občanov Únie od vízovej povinnosti pri pobyte do 30 dní. Vzhľadom na uvedené zmeny a so zreteľom na posúdenie vykonané spoločným výborom zriadeným podľa článku 10 dohody z roku 2014 a povereným monitorovaním vykonávania dohody z roku 2014 by sa mali niektoré ustanovenia, ktorými sa zjednodušuje udeľovanie víz kapverdským občanom a recipročne aj občanom Únie na plánovaný pobyt v trvaní najviac 90 dní v rámci akéhokoľvek 180-dňového obdobia, upraviť a doplniť pozmeňujúcou dohodou.
                  
               
                     (4)
                  
                  
                     Rada 29. októbra 2019 poverila Komisiu začať rokovania s Kapverdami o Dohode medzi Európskou úniou a Kapverdskou republikou, ktorou sa mení Dohoda medzi Európskou úniou a Kapverdskou republikou o zjednodušení vydávania krátkodobých víz občanom Kapverdskej republiky a Európskej únie (ďalej len „pozmeňujúca dohoda“). Rokovania boli úspešne ukončené 30. januára 2020 a pozmeňujúca dohoda bola 24. júla 2020 parafovaná prostredníctvom výmeny e-mailov.
                  
               
                     (5)
                  
                  
                     Toto rozhodnutie predstavuje vývoj ustanovení schengenského acquis, na ktorých sa Írsko nezúčastňuje v súlade s rozhodnutím Rady 2002/192/ES (3). Írsko sa preto nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.
                  
               
                     (6)
                  
                  
                     V súlade s článkami 1 a 2 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.
                  
               
                     (7)
                  
                  
                     Pozmeňujúca dohoda by sa mala podpísať v mene Únie s výhradou jej uzavretia k neskoršiemu dátumu a spoločné vyhlásenia k nej pripojené by sa mali schváliť,
                  
               PRIJALA TOTO ROZHODNUTIE:
         
            Článok 1
            Týmto sa v mene Únie schvaľuje podpis Dohody medzi Európskou úniou a Kapverdskou republikou, ktorou sa mení Dohoda medzi Európskou úniou a Kapverdskou republikou o zjednodušení vydávania krátkodobých víz občanom Kapverdskej republiky a Európskej únie, s výhradou uzavretia uvedenej pozmeňujúcej dohody (4).
         
         
            Článok 2
            Týmto sa v mene Únie schvaľujú spoločné vyhlásenia pripojené k pozmeňujúcej dohode.
         
         
            Článok 3
            Týmto sa predseda Rady poveruje určiť osobu(-y) splnomocnenú(-é) podpísať pozmeňujúcu dohodu v mene Únie
         
         
            Článok 4
            Toto rozhodnutie nadobúda účinnosť dňom nasledujúcim po jeho prijatí.
         
         
            V Bruseli 22. februára 2021
            
               
                  Za Radu
               
               
                  predseda
               
               J. BORRELL FONTELLES
            
         
         
            (1)  Ú. v. EÚ L 282, 24.10.2013, s. 3.
         
            (2)  Nariadenie Európskeho parlamentu a Rady (EÚ) 2019/1155 z 20. júna 2019, ktorým sa mení nariadenie (ES) č. 810/2009, ktorým sa ustanovuje vízový kódex Spoločenstva (vízový kódex) (Ú. v. EÚ L 188, 12.7.2019, s. 25).
         
            (3)  Rozhodnutie Rady 2002/192/ES z 28. februára 2002 o požiadavke Írska zúčastňovať sa na niektorých ustanoveniach schengenského acquis (Ú. v. ES L 64, 7.3.2002, s. 20).
         
            (4)  Pozri stranu 5 tohto úradného vestníka.